DA Den Europæiske Unions Tidende CE 84/879

(2004/C 84 E/0973)

SKRIFTLIG FORESPØRGSEL E-0782/04

af Michl Ebner (PPE-DE) til Kommissionen

(11. marts 2004)

Om: Liberalisering af elmarkedet — Særlige beskyttelsesforanstaltninger

Som led i liberaliseringen af elmarkedet bør det især overvejes, om der — under hensyntagen til den fri etableringsret — skal udarbejdes særlige bestemmelser for bjergområder, hvor den bæredygtige miljøudvikling i disse områder gives førsteprioritet. Denne særlige hensyntagen fra lovgivningsmyndighedens side bør afspejle sig eksplicit i betingelserne for udstedelse/fornyelse af koncessioner til vandafledninger til elproduktion samt i indførelsen af velegnede tvungne kontrolforanstaltninger for så vidt angår administrationen af selve koncessionen.

Finder Kommissionen inden for rammerne af den omtalte liberaliseringsproces, at indførelsen af beskyttelsesbestemmelser til fordel for bestemte »følsomme« områder er legitim?

Svar afgivet på Kommissionens vegne af Margot Wallström

(28. april 2004)

EU har med vandrammedirektivet (1) udarbejdet en omfattende lovgivning for vandpolitik.

Dette direktiv:

— gælder for alle vandforekomster (floder, søer, grundvand og kystvande)

— gælder for alle kilder til menneskelig indflydelse på vand (herunder bl.a. elektricitetsfremstilling ved hjælp af varmekraftværker eller vandkraftværker)

— opstiller som obligatorisk mål, at alt vand inden 2 015 skal opnå/bevare en god tilstand, og forbinder det med en klausul om, at forringelse ikke må ske

— kræver fuldt hensyn til beskyttede områder (f.eks. fredede naturområder, drikkevandsindvindings-områder, badeområder)

— underkaster alle relevante former for påvirkning af vand (f.eks. indvinding, opstemning, omledning af flodløb og udledning af spildevand) en godkendelsesprocedure. Disse godkendelser skal regelmæssigt genbehandles og om nødvendigt ajourføres.

Direktivet gennemføres således at omsætningen til national lovgivning skal ske inden den 22. december 2 003 (de nye medlemsstater: den 1. maj 2004), den første analyse af belastning og påvirkninger skal finde sted inden den 22. december 2004, og udarbejdelsen af vandområdeplaner under fuld offentlig deltagelse skal være færdig inden den 22. december 2009.

Kommissionen mener, at dette direktiv med sin gennemførelse ikke blot vil sikre god vandkvalitet (»god tilstand«), men også et solidt og forudsigeligt grundlag for tekniske, økonomiske og politiske beslutninger og således skabe ensartede vilkår, samtidig med at der tages hensyn til forskellige hydrologiske og miljømæssige forhold i Unionens forskellige regioner og i de særligt beskyttede områder. Dette afspejles også i det ufravigelige princip, at miljøforudsætningen »god tilstand« skal gå ud fra de uberørte vandforekomsters tilstand i det pågældende område, og kræver således en målsætningstilpasning, som bygger på klare bestemmelser. Skønt direktivet således allerede opstiller ambitiøse miljømålsætninger, fastsætter EF-traktaten, at medlemsstaterne kan indføre eller fastholde endnu strengere beskyttelsesforanstaltninger. (2)

Direktivets gennemførelse er siden 2 001 blevet suppleret med en omfattende indsats fra Kommissionens, medlemsstaternes herunder de nye medlemsstater, de private organisationers og interessegruppernes side inden for rammerne af en fælles gennemførelsesstrategi.

Vandrammedirektivet og dets bestemmelser vil gælde for de nye medlemsstater, som tiltræder EU den 1. maj 2004, på samme måde, som det gælder for de nuværende medlemsstater. Der er ikke nogen overgangsperiode.

(1) Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger, EFT L 327 af 22.12.2000.

(2) EF-traktatens artikel 176 i den kodificerede udgave af traktaten om Den Europæiske Union og traktaten om oprettelse af Det Europæiske Fællesskab, EFT C 325 af 24.12.2002.